Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од М.П.С. од Велес, поднесена против  Решението на Општина Велес, по предметот Барање за пристап до информации од јавен карактер, на ден 08.05.2026 година, го донесе следното

Р Е Ш Е Н И Е

1. Жалбата изјавена од М.П.С. од Велес, поднесена против  Решението на Општина Велес бр.31-1256/3 од 19.03.2026 година, заведена во Агенцијата под бр.08-51 на 04.05.2026 година, по предметот Барање за пристап до информации од јавен карактер,СЕ УВАЖУВА.
        2. Решението на Имателот на информации бр.31-1256/3 од 19.03.2026 година СЕ ПОНИШТУВА.
3. Предметот се враќа на повторно постапување пред првостепениот орган. 
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

М.П.С.  од Велес, како што е наведено во Жалбата на 03.03.2026 година поднела Барање за пристап до информации од јавен карактер до Општина Велес , заведено кај Имателот на информации под бр.31-1256/1, со кое побарала по е-маил да и се достави електронски запис од следната информација: 
„Бараме да ни се издадат информации дали на катастарските парцели и тоа: КП бр.277 за КО Отовица - вонград, КП бр.286 за КО Отовица – вонград и КП бр.283 за КО Отовица, постојат објекти за кои се поднесени барања за легализација и доколку има да ни се достави целокупната документација за истите, каква одлука е донесена од ваша страна и за кои подносители станува збор.“ 
Постапувајќи по наведеното Барање, Имателот на информации до Барателот доставил Решение бр.31-1256/3 од 19.03.2026 година, со кое Барањето на Барателот го одбива. Во Решението е наведено дека „...Службените лица за посредување со информации од јавен карактер кај имателот на информации Општина Велес .... констатираа дека бараната информација не претставува барање за пристап  до информации од јавен карактер, туку барање од личен интерес, односно барање од  надлежност на Општината која постапува согласно своите надлежности. .“Во конкретниот случај се утврди дека барателот на информации неосновано се повикува на Законот за слободен пристап до информации од јавен карактер.....поднел барање со кое барање во својство на странка бара информации дали се поднесени барања за утврдување на правен статус на бесправни објекти, како и информации за лични податоци......“. Во прилог го доставил Тестот на штетност бр. 31-1256/2 од 19.03.2026 година, во кој е наведено: „...Овластените лица ... утврдија дека бараните информации не се информации од јавен карактер, туку информации од личен односно приватен интерес со оглед на тоа што управната постапка во која се утврдува правен статус на бесправен објект, се поведува по барање од физички или правни лица, во која истите остваруваат свои лични и индивидуални права и обврски, за кои Општината постапува во рамките на својата надлежност ...“.
Незадоволен од добиеното Решение, Барателот на информациите на 21.04.2026 година достави Жалба до Агенцијата, заведена под бр.08-51. Во Жалбата се наведува дека „...Бараните информации за кои побаравме од Општина Велес произлегуваат од управни постапки за легализација кои се водат пред орган на локалната самоуправа, поради што неспмнено имаат карактер на информации од јавен карактер. Дотолку повеќе катастарските парцели за кои бараме да ни се даде информација и тоа: КП бр.277 за КО Отовица-вонград, КП бр.286 за КО Отовица – вонград и КП бр.283 за КО Отовица, како сопственик на истите е Република Македонија. Оттука произлегува дека бараните информации се од јавен карактер и имаат огромен правен и јавен интерес, дополнително што станува збор за крајбрежјето на Езерото “Младост“...“.
Агенцијата со електронски допис бр.08-51 од 24.04.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
На 06.05.2026 година Имателот на информации преку електронска пошта до Агенцијата достави Одговор на жалба бр.31-1256/5 од 28.04.2026 година, во кој е наведено: „...Имено неосновани се наводите на жалителот во жалбата дека информацииите .... се информации од јавен карактер...од причина што не секоја информација со која располага Општината е од јавен интерес, туку напротив Општина Велес постапува во овие постапки во рамките на својата надлежност и располага со инфорации од приватен интерес на странки кои можат да се добијат врз основа на Законот за општа управна постапка, Законот за адвокатура..“.
 Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации бр.31-1256/3 од 19.03.2026 година го поништи и предметот го врати на повторно постапување пред првостепениот орган, поради следното:
По разгледувањето на Жалбата и другите списи во врска со предметот, Агенцијата утврди дека Имателот на информации и покрај тоа што донел Решение согласно член 20 од Законот за слободен пристап до информации од јавен карактер, не постапил правилно и во целост согласно истиот Закон. 
Имателот на информации во конкретниот случај одбил пристап до бараната информација со образложение дека бараните информации претставуваат лични податоци.
Агенцијата на Имателот на информацијата му укажува дека е должен да има предвид дека исклучоците од слободниот пристап до информации, наведени во член 6 став 1 од Законот за слободен пристап до информации од јавен карактер не се апсолутни, на што укажува и одредбата од член 6 став 3 од Законот за слободен пристап до информации од јавен карактер („Сл. Весник на Република Северна Македонија“ број 101/2019), според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Притоа, од клучна важност е да се утврди балансот помеѓу интересот кој се заштитува и јавниот интерес.
Во конкретниот случај, Имателот на информации иако го спровел  задолжителниот Тест на штетност не утврдил ниту образложил подетално дали со давањето на бараната информација последиците врз интересот што се заштитува се помали или поголеми од јавниот интерес утврден со закон. 
Во таа смисла, Агенцијата му укажува на Имателот на информацијата да ја има предвид и одредбата од член 3 алинеја 7 од истиот Закон- „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.
Агенцијата му укажува на Имателот на информации дека согласно член 6 став 4 од Законот за слободен пристап до информации од јавен карактер „ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.
[bookmark: _Hlk229067613]Согласно член 3 став 1 алинеја 2 од Законот за слободен пристап до информации од јавен карактер („Сл. весник на Република Северна Македонија“ бр. 101/2019) е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Според член 10 став (1) алинеи 1, 20, 21 и 22 од истиот Закон, Имателот е должен да ја информира јавноста со објавување на податоци од негова надлежност, извештаите за работа, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации. 
Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.
Во конкретниот случај, Имателот на информации е должен одново да го разгледа Барањето и да донесе Решение во целост согласно со Законот за слободен пристап до информации од јавен карактер.
При повторното постапување по предметот, Имателот на информации е должен да постапи по укажувањата на Агенцијата.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                                                    Директор,
                                                                                                                                 Петар Гајдов 

